Fl-aħħar jiem il-Ministeru għall-Intern u s-Sigurtà Nazzjonali nieda l-implimentazzjoni skont ir-rakkomandazzjonijiet tal-bord tal-inġustizzji fil-Forzi Armati ta' Malta (FAM). Dan kienet it-tielet rapport fl-aħħar tliet snin minn mindu twaqqaf dan il-bord fil-bidu ta' din il-leġiżlatura bl-għan li jiġi indirizzati inġustizzji li seħħew mas-suldati fis-snin passati. F'dan it-tielet lott ta' każi, il-bord irċieva quddiemu 209 każ. Aktar minn 145 każ, jew aħjar 69%, kienu meqjusa bħala ġenwini u ngħataw ir-rimedju xieraq. Ir-rimedju li se jieħdu jikkonsisti f'għotja ta' promozzjonijiet backdated li kienu ġew imċaħħda lilhom minn amministrazzjoni preċedenti flimkien ma' rimedji oħra bħal kumpens finanzjarju u taħriġ li kien imcaħħad lilhom . L-implimentazzjoni tat-tielet rapport twassal biex fl-aħħar tliet snin tkun saret ġustizzja ma' madwar 366 suldat. Fadal 120 ilment ieħor x'jinstema' S'issa ħarġu tliet rapporti dwar l-inġustizzji fl-armata u jonqos rapport ieħor. Fl-ewwel rapport tal-bord tal-inġustizzji fl-2014, 108 każ kienu ġew meqjusa ġenwini u ngħataw ġustizzja minn 213 il-kaz investigat, jiġifieri 60% mill-każi kollha f'din is-sena. Fit-tieni rapport tal-bord tal-ingustizzji fl-2015, 113-il każ kienu ġew milqugħa u ngħataw ir-rimedju xieraq minn madwar 170 kaz investigat, jiġifieri 66% mill-każi kollha f'din is-sena. Għal quddiem, fadal rapport ieħor b'madwar 120 ilment ieħor. Intant, il-Ministru Carmelo Abela jifraħ lil dawk li ħadu xi rimedju, u għal dawk li ma rċevewx risposta pożittiva, qed jinħolqu diversi opportunitajiet għall-avvanz fil-karriera tas-suldati. Sistema li tippromwovi l-meritokrazija Apparti minn hekk, fil-FAM ġiet imnedija sistema ta' promozzjonijiet, trasparenti u maħduma fuq il-meritokrazija biex tassigura nuqqas ta' inġustizzji. Din is-sistema introduċiet il-kunċett li suldat irid ikun laħaq ċertu punteġġi bażiċi sabiex ikun jista' jieħu promozzjoni. Imdaħħla fis-seħħ din is-sena, din neħħiet is-suġġettività u suldat issa jaf x'punti jista' jġib f'kull eżerċizzju, u kemm attwalment ikun ġab. Bħal gradi oħrajn, li bejniethom ikun hemm qabża fir-responsabbiltajiet mistennija, iddaħħlu ċertu korsijiet fuq bażi professjonali li jippreparaw lil dak li jkun għall-grad li fih ikun se jkun promoss. F'dan ir-rigward, is-Soldiers' Career Handbook tal-Armata, ġie wkoll aġġornat ma' din il-proċedura oġġettiva, li tpoġġi lis-suldat, għall-ewwel darba, fil-biċċa l-kbira tal-kontroll tal-progressjoni tiegħu fil-gradi. Dan huwa manwal ta' għarfien għas-suldati fejn fih hemm elenkat informazzjoni dwar kif jista' javvanza fil-karriera tiegħu. Fl-aħħar nett, il-Ministru Abela jirrimarka l-ħidma biex kull suldat mhux biss jingħata l-għodda meħtieġa sabiex ikun jista' javvanza fil-karriera tiegħu permezz ta' taħriġ ta' livell għoli u tagħmir modern, imma li saħansitra is-sistemi jkunu professjonali u trasparenti.